Í aðdraganda leiksins var mikið talað um einvígi Michael Jordan og Clyde Drexler . Eitt af því fáa sem Clyde Drexler átti að gera betur en Jordan var að hitta úr þriggja stiga skotum . Þetta tímabil var Clyde Drexler með að meðaltali í deildarkeppninni 25,0 stig , 6,6 fráköst , 6,7 stoðsendingar , 1,8 stolna bolta og 1,5 þrista auk þess að vera með 34% þriggja stiga nýtingu og 79% vítanýtingu . Jordan var aftur á móti með meðaltali í deildarkeppninni 30,1 stig , 6,4 fráköst , 6,1 stoðsendingar , 2,3 stolna bolta og 0,3 þrista auk þess að vera með 27% þriggja stiga nýtingu og 63% vítanýtingu . Það er því kannski ekkert skrýtið að menn bentu á að Drexler væri betri þriggja stiga skytta en Jordan enda með 87 fleiri þriggja stiga körfur á tímabilinu og mun betri nýtingu . Málið er að Jordan leit á þetta sem áskorun og afsannaði þetta síðan með ótrúlegum fyrri hálfleik í leik eitt . Jordan setti alls niður sex þriggja stiga skot í hálfleiknum og var kominn með 35 stig í hálfleik . Bæði var nýtt met í lokaúrslitum NBA . Frægasta myndbrotið er þegar Jordan skellir niður sjötta þristinum og yppti síðan öxlum á leið sinni til baka í vörnina . Hann skildi ekki lengur í þessu sjálfur enda fór allt ofan í körfuna hjá honum í þessum magnaða fyrri hálfleik . Það er síðan hægt að reyna að ímynda sér hvernig mótherjum hans leið enda var þarna mesti háloftafugl NBA-deildarinnar allt í einu farinn að raða niður langskotunum líka . Michael Jordan endaði leikinn með 39 stig og 11 stoðsendingar á 34 mínútum og Chicago Bulls vann Portland 122 - 89 . Portland Trail Blazers jafnaði reyndar metin í næsta leik en Chicago Bulls vann einvígið 4 - 2 . Jordan var með 35,8 stig og 6,5 stoðsendingar að meðaltali og hitti úr 43% prósent þriggja stiga skota sinna . Clyde Drexler var með 24,8 stig og 5,3 stoðsendingar að meðaltali í leik en hitti aðeins úr 15 prósent þriggja stiga skota sinna í úrslitaeinvíginu . Michael Jordan vann þarna sinn annan titil en þeir áttu eftir að verða sex talsins . Í öll sex skiptin var hann kosinn besti leikmaður lokaúrslitanna .